Kako maske mogu da nanesu više štete nego koristi

Direktor Svjetske zdravstvene organizacije (WHO) za vanredne situacije Michael Ryan izjavio je da nošenje maski za lice, u slučaju njihovog nepravilnog korištenja, može da nanese više štete nego koristi u borbi protiv širenja novog korona virusa.

U vrijeme kada se neke zemlje suočavaju s nestašicom maski, Ryan je ponovio da WHO vjeruje da njih treba da nose jedino ljudi koji su bolesni, kako ne bi širili virus, i zdravstveni radnici kojima su neophodne.

“Nema konkretnog dokaza koji bi ukazivao da masovno nošenje maski donosi bilo kakvu korist, zapravo, postoje izvjesni dokazi koji nagovještavaju suprotno”, rekao je Ryan.

On je najvjerovatnije aludirao na mogućnost da osoba kada stavlja ili skida masku može da nanese virus blizu lica.

Ryan je rekao i da nije čuo za odluku Austrije da naredi građanima da nose maske kada idu u prodavnice.